ఏటీఎం కార్డులను మార్చుకోండి..
-  ఖాతదారులకు ఎస్‌బీఐ తాజా విజ్ఞప్తి
న్యూఢిల్లీ: అయ స్కాంత పట్టితో (మ్యాగ్‌స్ట్రైప్‌) జారీ చేసిన ఏటీఎం కార్డులను కలిగిన వినియోగదారులు సదరు కార్డులను ఈఎంవీ చిప్‌తో కూడిన కార్డులతో మార్చుకోవాలని భారతీయ స్టేట్‌ బ్యాంక్‌ (ఎస్‌బీఐ) తాజాగా తన ఖాతాదారులను కోరింది. కార్డు వెనుక నల్లటి పట్టీ కలిగి ఉంటే ఆ కార్డును మ్యాగ్‌స్ట్రైప్‌ ఏటీఎం, డెబిట్‌ కార్డుగా గుర్తించాలని బ్యాంక్‌ సూచించింది. దానిని చిప్‌తో కూడిన ఈఎంవీ కార్డుతో డిసెంబరు నెలాఖరు నాటికి మార్చుకోవాలని ఎస్‌బీఐ తెలిపింది. కార్డు వెనుక నల్లటి పట్టీ కాకుండా కార్డు ముందు భాగంలో ఎడమవైపు బంగారపు రంగులో చిప్‌తో కూడిన కార్డును గనుక వినియోగదారులు కలిగి ఉంటే వినియోగదారులు కొత్త కార్డుకు మారాల్సిన అవసరం లేదని బ్యాంక్‌ వెల్లడించింది. భారతీయ రిజర్వు బ్యాంక్‌ జారీ చేసిన నిబంధనల మేరకు ఈ ఏడాది చివరి నాటికి అత్యంత సురక్షితంగా ఉండే ఈఎంవీ కార్డులతో మాత్రమే లావాదేవీలు జరిపేలా జాగ్రత్త వహించాల్సి ఉందని.. ఈ ప్రక్రియలో భాగంగానే మ్యాగ్‌స్ట్రైప్‌ కార్డులు కలిగి ఉన్న వారిని కొత్త కార్డులు పొందాల్సిందిగా కోరుతున్నట్టుగా బ్యాంక్‌ ట్విట్టర్‌ ద్వారా వెల్లడించింది. ఈఎంవీతో కూడిన కార్డుల ద్వారా ఏటీఎం యంత్రాల వద్ద కార్డు స్కిమ్మింగ్‌ వంటి మోసాలకు ఆస్కారం ఉండదని అన్నారు. ఈ కార్డు లావాదేవీలు సురక్షితమని, ప్రపంచ వ్యాప్తంగా ఈ తరహా కార్డుల జారీయే అమలులో ఉన్నందున ఆర్‌బీఐ కొత్త విధానాన్ని అమలులోకి తెచ్చినట్టుగా ఎస్‌బీఐ తెలిపింది. ఈ కార్డు మార్పిడిని తాము ఉచితంగా చేపట్టనున్నట్టుగా ఎస్‌బీఐ తెలిపింది. వీటికి వార్షిక నిర్వహణకు కూడా ఎలాంటి అదనపు చార్జీలను వసూలు చేయబోమని బ్యాంక్‌ తెలిపింది. వినియోగదారులు ఇంటర్‌నెట్‌ బ్యాంకింగ్‌ ద్వారా గానీ.. లేదా తమ సంబంధిత శాఖలో దరఖాస్తు చేసుకోవడం ద్వారా కొత్త కార్డులను పొందవచ్చని ఎస్‌బీఐ వర్గాలు తెలిపాయి.
మీ స్నేహితులకు రికమెండ్ చెయ్యండి